Beribiam danguje (2003 albumas)

„Beribiam danguje“ yra aštuntasis studijinis dainų kūrėjo ir atlikėjo Andriaus Mamontovo solinis albumas (jeigu neskaičiuojant remiksų albumo ir „Cloudmaker“ pseudonimu įrašytų albumų), išleistas 2003 m. gegužės 5 d. muzikos vadybos kompanijos M.P.3 kartu su įrašų kompanija muzikinė partija.

Albumas 
Albumą „Beribiam danguje“ sudaro Andriaus Mamontovo dainos, įrašytos studijoje nuo 2002 m. liepos iki 2003 m. kovo mėnesio. Albumas išleistas kompaktinės plokštelės ir garso kasetės formatais, buvo išpirktas 16 000 vienetų tiražu ir pelnė auksinio albumo apdovanojimą.

Keli albumo kūriniai publikai buvo pristatyti dar iki albumo pasirodymo: 2002 m. pabaigoje radijo stotis pasiekė daina „Spalvoti sapnai“, kurios naujai įrašyta versija pateko į albumą „Beribiam danguje“ (tuo tarpu originali radijo versija buvo išleista 2004 m. kompaktiniame single „Pavasariniai žiedai“); daina „Ten, kur laukia naktis“ buvo atlikta  2003 m. sausio mėnesį „Radiocentro“ apdovanojimų metu; daina „Tamsus vanduo“ buvo pristatyta šventiniame Kovo 11 dienos koncerte Vilniuje, Nepriklausomybės aikštėje; daina „Ar tai būtum tu?“ buvo atlikta  2003 m. kovo mėnesį „Bravo“ apdovanojimų metu.

Sėkmingiausiai radijo stotyse sekėsi dainai „Ar tai būtum tu?“: ji pakilo į Nr.6 „Radiocentro“ „Lietuvos Top 20“, Nr.6 „Radiocentro Top 40“, Nr.13 „M-1 Top 40“, Nr.2 „M-1 Lietuvos Top 20“, Nr.4 „Lietus Top 20“, Nr.2 FM99 Top 33 ir Nr.1 „Tau Top 30“. Gegužės 5 dieną LTV eteryje įvyko ir vaizdo klipo „Ar tai būtum tu?“ premjera. Šį vaizdo klipą sukūrė „Kino komanda“, režisavo Donatas Ulvydas, praeityje sukūręs ir daugiau Andriaus Mamontovo vaizdo klipų, tarp jų ir „Mono arba stereo“.

Radijo stočių buvo pastebėti ir kiti albumo radijo singlai – „Rugpjūčio žvaigždės“ (Nr.11 „M-1 Lietuvos Top 20“, Nr.11 „Lietus Top 20“, Nr.12 „Laluna Top 40“), „Ten, kur laukia naktis“ (Nr.2 „Radiocentro“ „Lietuvos Top 20“, Nr.7 „Radiocentro Top 40“, Nr.6 „M-1 Lietuvos Top 20“, Nr.5 FM99 Top 33), „Meilė laisva“ (Nr.3 „Radiocentro“ „Lietuvos Top 20“, Nr.12 „Radiocentro Top 40“, Nr.19 „M-1 Top 40“, Nr.5 „M-1 Lietuvos Top 40“,  Nr.4 „Lietus Top 20“, Nr.4 „Laluna Top 40“).

Titulinė albumo daina „Beribiam danguje“ tapo oficialiu 2003 metų Europos karšto oro balionų čempionato, vykusio rugpjūčio 8-17 dienomis Vilniuje, himnu.

Dainas šiam albumui Andriui Mamontovui įrašyti daugiausia talkino buvęs „Foje“ muzikantas Arnoldas Lukošius. „Labai džiaugiuosi vėl grodamas su Arnoldu Lukošiumi“, – sakė Andrius Mamontovas. „Šiais laikais, kai klausytojai virto vartotojais, o kūryba – produkto pardavimui gaminimu, mes norime grąžinti muziką į sceną“.

Nors albumo „Beribiam danguje“ įrašų sesijoje iš viso buvo įrašyta keliolika kūrinių, albume buvo išleistos tik dešimt.

Vienas iš į albumą nepatekusių kūrinių – „Laisvė tavyje“ – buvo išleistas kompaktiniame single „Kregždutės, kregždutės“ (2003 m.). Šis kūrinys Andriaus Mamontovo buvo įrašytas kartu su kitomis Lietuvos muzikos žvaigždėmis, palaikančiomis Lietuvos stojimą į Europos Sąjungą: Asta Pilypaite, Atlanta, grupe „B'Avarija“, Edmundu Kučinsku, Egidijumi Sipavičiumi, grupe „G&G Sindikatas“, Marijonu Mikutavičiumi, Neda, grupe „Žvaigždžių kvartetas“. Dar vienas iš į albumą nepatekusių kūrinių – „Aitvarai“ – pasirodė kompaktiniame single „Pavasariniai žiedai“ (2004 m.).

Dainų „Ar tai būtum tu?“, „Ten, kur laukia naktis“ vaizdo klipai ir dainos „Debesys“ koncertinis įrašas yra išleisti Andriaus Mamontovo DVD „TV dainos“. Kartu su švedų atlikėju Robertu Wellsu koncerte Klaipėdoje 2003 m. įrašyta daina „Rugpjūčio žvaigždės“ yra išleista kompaktiniame single „Pavasariniai žiedai“ (2004 m.).

Koncertų turas
Albumas „Beribiam danguje“ Andriaus Mamontovo ir grupės buvo pristatytas jo išleidimo dieną koncertu dešimttūkstantinei auditorijai Vilniaus Katedros aikštėje. Šiuo koncertu prasidėjo dainininko europinis koncertų turas. Pirmosios turo dalies koncertai vyko gegužės mėnesį ir baigėsi 30 dieną Paryžiuje. Muzikantai koncertavo Vilniuje, Šiauliuose, Kėdainiuose, Panevėžyje, Marijampolėje, Ukmergėje, Hamburge (Vokietijoje), Deurne (Olandijoje), Manheime (Vokietijoje). Antroje turo dalyje rudenį įvyko koncertai Vilniuje, Kaune, Anykščiuose, Utenoje, Alytuje. Vasarą įvyko du pasirodymai Klaipėdoje ir Palangoje.

Į koncertus Vokietijoje, Olandijoje ir Prancūzijoje muzikantai keliavo su dvi tonas sveriančia garso ir apšvietimo įranga, kuri buvo pritaikyta iki 1000 vietų koncertinėms salėms. Į koncertus Lietuvoje kartu su muzikantais keliavo garso ir apšvietimo įranga, taip pat 3x4 m ekranas, kuriame koncertų metu buvo rodomos prie vaizdo projekcijos.

Nemokamą albumo pristatymo koncertą Vilniuje Katedros aikštėje stebėjo apie 10 000 žiūrovų. Iš viso turo „Beribiam danguje 2003“ koncertai sutraukė per 30 000 žiūrovų. Kad sugrotų devyniolika turo koncertų, kurių kiekvieno trukmė – apie dvi valandas, muzikantai nukeliavo 12 000 kilometrų. Vilniuje „Forum Palace“ spalio mėnesį vykusį koncertą nufilmavo ir savo programoje parodė LNK televizija. Du šio koncerto kūriniai – „Kregždutės, kregždutės“ ir „Debesys“ – pateko į Andriaus Mamontovo DVD „TV dainos“.

Albumo „Beribiam danguje“ ir koncertinio turo „Beribiam danguje 2003“ partneriu buvo bankas „NORD/LB“.

Albumo dainos 
 Atmerkti akis – m., ž. A. Mamontovas; 4:00
 Ten, kur laukia naktis – m., ž. A. Mamontovas; 4:01
 Rugpjčio žvaigždės  – m., ž. A. Mamontovas; 5:02
 Beribiam danguje – m., ž. A. Mamontovas; 5:05
 Sniegas – m., ž. A. Mamontovas; 4:46
 Ar tai būtum tu? – m., ž. A. Mamontovas; 3:57
 Tamsus vanduo – m., ž. A. Mamontovas; 4:06
 Meilė laisva – m., ž. A. Mamontovas; 5:23
 Debesys (Kai mes išeinam) – m., ž. A. Mamontovas; 5:39
 Spalvoti sapnai – m., ž. A. Mamontovas; 3:54

Muzikantai 
 Andrius Mamontovas – vokalas, gitaros, boso gitara, klavišiniai, fortepijonas, perkusija, kiniškas gongas, mandolina, djembe, ruporas, vokoderis, programavimas, spec. efektai
 Arnoldas Lukošius – klavišiniai, akordeonas
 Eimantas Belickas – elektrinis smuikas
 Jurga Šeduikytė-Dingau – balsas
 Darius Stabinskas – violončelė

Popsas užkniso juodai
2003 m. sausio 31 d. Andrius Mamontovas sukėlė didelį visuomenės susidomėjimą „Radiocentro“ muzikos apdovanojimuose pasirodęs vilkėdamas juodus marškinėlius su ryškiu baltu užrašu „Popsas užkniso juodai“. Šiuos marškinėlius dainininkas ne tik vilkėjo užkulisiuose, bet ir savo pasirodymo metu atlikdamas kūrinį „Ten, kur laukia naktis“. Pasirodymo „Radiocentro“ muzikos apdovanojimuose pagrindu 2004 m. dainai „Ten, kur laukia naktis“ buvo sumontuotas vaizdo klipas, patekęs į Andriaus Mamontovo vaizdo klipų DVD „TV dainos“.

Minėtame renginyje Andrius Mamontovas pelnė apdovanojimą kaip geriausias Lietuvos atlikėjas už savo 2002 m. albumą „O, meile!“. Marškinėliai su užrašu „Popsas užkniso juodai“ ir pati frazė ilgainiui tapo kultiniais ir neatsiejamais nuo Andriaus Mamontovo įvaizdžio. Koncertinio turo „Beribiam danguje 2003“ metu buvo išpirktos net kelios marškinėlių „Popsas užkniso juodai“ partijos.

Oro balionai
Albumo „Beribiam danguje“ kampanijos metu 2003 m. vasarą Andrius Mamontovas aktyviai domėjosi oreivyste ir išmoko savarankiškai pilotuoti oro balioną. 

Titulinė albumo daina „Beribiam danguje“ tapo 2003 m. Vilniuje vykusio Europos karšto oro balionų čempionato, kuriame dalyvavo geriausi senojo žemyno oro balionų pilotai, himnu.

Andriaus Mamontovo pažintis su oreiviais prasidėjo 2002  m., kai dainininkas buvo pakviestas koncertuoti renginyje, kurio metu Vilniuje buvo pristatomas po metų įvyksiantis Europos karšto oro balionų čempionatas. Dainininkas į koncertą buvo atskraidintas sraigtasparniu, renginio kulminacija tąkart tapo Andriaus Mamontovo bendras pasirodymas su grupe „Saulės kliošas“. Tąkart po koncerto vykusio naktinio oro balionų parado metu oro balionai į viršų kilo skambant 1995 metais įrašytam Andriaus Mamontovo instrumentiniam kūriniui „Atsisveikinimas aerouoste“.

Įvertinimai
„Beribiam danguje“ yra antrasis iš eilės Andriaus Mamontovo solinis albumas tapęs auksiniu (auksinis apdovanojimas Lietuvoje teikiamas pasiekus 10 000 vienetų tiražą). Ankstesni dainininko soliniai albumai „Pabėgimas“ (išleistas 1995 m.), „Šiaurės naktis. Pusė penkių“ (1998 m.), „Mono arba stereo“ (1999 m.) sulaukė populiarumo ir sėkmės, tačiau netapo auksiniais arba platininiais, nes šie apdovanojimai Lietuvoje pradėti teikti tik nuo 2000-ųjų metų.

Albumas „Beribiam danguje“ „Bravo“ apdovanojimuose 2004 m. buvo pripažintas geriausiu praėjusių metų lietuvišku albumu (tuose pačiuose apdovanojimuose Andrius Mamontovas laimėjo apdovanojimą ir už geriausią metų dainą – „Kregždutės, kregždutės“).

Vaizdo klipas „Ar tai būtum tu?“ (rež. Donatas Ulvydas) 2003 m. laimėjo „Tango TV“ apdovanojimuose geriausio vyro atlikėjo vaizdo klipo kategorijoje.

Šaltiniai 

2003 albumai
Andriaus Mamontovo albumai